ประกาศกรมการขนส่งทางบกเรื่อง หลักเกณฑ์วิธีการและเงื่อนไขในการให้ความเห็นชอบแบบตัวถังรถที่ใช้ในการขนส่งผู้โดยสารพ.ศ. ๒๕๖๓[๑] ตามที่ได้มีประกาศกรมการขนส่งทางบก เรื่องหลักเกณฑ์ วิธีการและเงื่อนไขในการให้ความเห็นชอบแบบตัวถังรถที่ใช้ในการขนส่งผู้โดยสารพ.ศ. ๒๕๕๙ ลงวันที่ ๑ กรกฎาคม พ.ศ. ๒๕๕๙ และที่แก้ไขเพิ่มเติมไว้แล้ว นั้น โดยที่เป็นการสมควรแก้ไขปรับปรุงเงื่อนไขการบังคับใช้ประกาศดังกล่าวให้สอดคล้องกับสภาพสังคมและเศรษฐกิจในปัจจุบันเพื่อบรรเทาผลกระทบกับผู้เกี่ยวข้องที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา๒๐๑๙ (COVID - 19) แต่คงไว้ซึ่งการยกระดับมาตรฐานสำหรับรถที่ใช้ในการขนส่งผู้โดยสารต่อไปรวมทั้งเพื่อให้สอดคล้องกับมาตรฐานการผลิตหรือสร้างประกอบรถที่มีการพัฒนาขึ้นฉะนั้น อาศัยอำนาจตามความในข้อ ๑ (๒) และข้อ๑๐ (๒) ของกฎกระทรวง ฉบับที่ ๙ (พ.ศ. ๒๕๒๔) ออกตามความในพระราชบัญญัติการขนส่งทางบกพ.ศ. ๒๕๒๒ ซึ่งแก้ไขเพิ่มเติมโดยกฎกระทรวง ฉบับที่ ๖๐ (พ.ศ. ๒๕๕๒) ออกตามความในพระราชบัญญัติการขนส่งทางบกพ.ศ. ๒๕๒๒ อธิบดีกรมการขนส่งทางบก จึงออกประกาศไว้ ดังต่อไปนี้ ข้อ ๑ ให้ยกเลิก (๑) ประกาศกรมการขนส่งทางบก เรื่อง หลักเกณฑ์วิธีการและเงื่อนไขในการให้ความเห็นชอบแบบตัวถังรถที่ใช้ในการขนส่งผู้โดยสารพ.ศ. ๒๕๕๙ ลงวันที่ ๑ กรกฎาคม พ.ศ. ๒๕๕๙(๒) ประกาศกรมการขนส่งทางบก เรื่อง หลักเกณฑ์วิธีการและเงื่อนไขในการให้ความเห็นชอบแบบตัวถังรถที่ใช้ในการขนส่งผู้โดยสาร (ฉบับที่๒) พ.ศ. ๒๕๖๑ ลงวันที่ ๑๑ ธันวาคม พ.ศ. ๒๕๖๑(๓) ประกาศกรมการขนส่งทางบก เรื่อง หลักเกณฑ์วิธีการและเงื่อนไขในการให้ความเห็นชอบแบบตัวถังรถที่ใช้ในการขนส่งผู้โดยสาร (ฉบับที่๓) พ.ศ. ๒๕๖๒ ลงวันที่ ๒๗ ธันวาคม พ.ศ. ๒๕๖๒ข้อ ๒ ในประกาศนี้(๑) รถ หมายความว่า รถที่มีความสูงตั้งแต่๓.๖๐ เมตรขึ้นไป หรือโครงสร้างตัวถังรถที่จะนำไปประกอบเป็นรถที่มีความสูงตั้งแต่ ๓.๖๐เมตรขึ้นไป ซึ่งจะนำไปใช้เป็นรถที่ใช้ในการขนส่งผู้โดยสาร แต่ทั้งนี้ ไม่รวมถึงรถที่ใช้ในการขนส่งผู้โดยสารมาตรฐาน๗ และรถที่กำหนดให้มีพื้นที่สำหรับผู้โดยสารยืนและมีการขึ้นลงของผู้โดยสารบ่อยครั้ง(City Bus)(๒) ผู้ผลิต หมายความว่า ผู้ผลิต ประกอบนำเข้า หรือจำหน่ายรถ (๓) หน่วยงานทดสอบหมายความว่า กรมการขนส่งทางบกหรือหน่วยงานที่กรมการขนส่งทางบกยอมรับผลการทดสอบรถหมวด ๑การขอรับความเห็นชอบแบบตัวถังรถ ข้อ ๓ ผู้ผลิตใดประสงค์จะขอรับความเห็นชอบแบบตัวถังรถให้ยื่นขอรับความเห็นชอบ ณ สำนักวิศวกรรมยานยนต์ กรมการขนส่งทางบก พร้อมด้วยเอกสารหลักฐานดังต่อไปนี้ (๑) ภาพถ่ายบัตรประจำตัวประชาชนหรือใบสำคัญประจำตัวคนต่างด้าวและภาพถ่ายสำเนาทะเบียนบ้านหรือใบสำคัญแสดงถิ่นที่อยู่ตามกฎหมายว่าด้วยคนเข้าเมืองหรือหนังสือรับรองการจดทะเบียนนิติบุคคลและภาพถ่ายสำเนาทะเบียนบ้านและบัตรประจำตัวประชาชนของผู้มีอำนาจลงนามในกรณีเป็นนิติบุคคล(๒) หนังสือมอบอำนาจ (ถ้ามี) พร้อมภาพถ่ายบัตรประจำตัวประชาชนของผู้รับมอบอำนาจ(๓) รายละเอียดของโครงสร้างตัวถังรถตามที่กำหนดไว้ในภาคผนวก๑ และเอกสารอื่น จำนวนอย่างละ ๓ ชุด ดังนี้(๓.๑) กรณีรถที่ผลิตหรือสร้างประกอบภายในประเทศ(ก) รายการของชิ้นส่วนที่ประกอบกันเป็นโครงสร้างตัวถังรถ(ข) ภาพวาด (Drawing) แบบตัวถังรถทั้งคันโดยละเอียด(ค) ภาพวาด (Drawing) โครงสร้างตัวถังรถทั้งคันโดยละเอียด(ง) ภาพวาด (Drawing) แสดงเครื่องอุปกรณ์และส่วนควบ ที่นั่งที่ติดตั้งกับโครงสร้างตัวถังรถและตำแหน่งการติดตั้ง (จ) ภาพวาด (Drawing) แสดงลักษณะและเทคนิควิธีการเชื่อมการต่อ การติดตั้ง หรือการประกอบชิ้นส่วนโครงสร้างตัวถังรถและเครื่องอุปกรณ์และส่วนควบ โดยละเอียด(ฉ) น้ำหนักรวมสูงสุดของรถ(GrossVehicle Weight (GVW)) ที่ใช้แบบโครงสร้าง ตัวถังรถที่ยื่นขอรับความเห็นชอบ(ช) ขนาดและตำแหน่งของน้ำหนักจำลองที่ติดตั้งเพื่อใช้ทำการทดสอบโครงสร้างตัวถังรถ(ซ) หนังสือรับรองของวิศวกรผู้ได้รับใบอนุญาตเป็นผู้ประกอบวิชาชีพวิศวกรรมควบคุม สาขาวิศวกรรมเครื่องกล หรือวิศวกรรมโยธา ประเภทสามัญวิศวกรขึ้นไปผู้ออกแบบ คำนวณโครงสร้างตัวถังรถและการติดตั้งเครื่องอุปกรณ์และส่วนควบ และสำเนาใบอนุญาตของวิศวกรนั้นเอกสารหลักฐานตาม (ก) (ข) (ค) (ง) (จ) (ฉ)และ (ช) ทุกฉบับ ต้องมีการลงนามรับรองความถูกต้องโดยวิศวกรผู้ออกแบบ คำนวณโครงสร้างตัวถังรถและการติดตั้งเครื่องอุปกรณ์และส่วนควบตาม(ซ)(๓.๒) กรณีรถสำเร็จรูปนำเข้าทั้งคัน(ก) เอกสารตาม (๓.๑) (ก) (ข) (ค) (ง) (จ) (ฉ)และ (ช) ซึ่งมีการลงนามรับรองความถูกต้องโดยผู้ผลิตที่ยื่นขอรับความเห็นชอบ(ข) หนังสือรับรองหรือรายงานผลการทดสอบของหน่วยงานทดสอบที่แนบท้ายความตกลงว่าด้วยการรับรองข้อกำหนดทางเทคนิคของยานยนต์อุปกรณ์และส่วนควบที่ติดตั้งหรือใช้ในยานยนต์และเงื่อนไขสำหรับการยอมรับร่วมกันของการให้ความเห็นชอบในข้อกำหนดทางเทคนิคค.ศ. 1958 ของคณะกรรมาธิการเศรษฐกิจยุโรปแห่งสหประชาชาติ ตามข้อกำหนดสหประชาชาติที่๖๖ ว่าด้วยความแข็งแรงของโครงสร้างตัวถังรถขนาดใหญ่ อนุกรมที่ ๐๐ (United Nation Regulation ๖๖.๐๐ : Approval of Large Passenger Vehicles With Regard To The Strength of Their Superstructure ; series ๐๐) ขึ้นไป หรือหนังสือรับรองหรือรายงานผลการทดสอบความแข็งแรงของโครงสร้างตัวถังรถขนาดใหญ่ของหน่วยงานที่กรมการขนส่งทางบกยอมรับข้อ ๔ การขอรับความเห็นชอบแบบตัวถังรถ ผู้ผลิตต้องนำรถมาทำการทดสอบตามสถานที่ที่กรมการขนส่งทางบกกำหนดเว้นแต่มีหนังสือรับรองหรือรายงานผลการทดสอบตาม (ข) ของข้อ ๓ (๓.๒) ให้ได้รับการยกเว้นการทดสอบข้อ ๕ หน่วยงานที่กรมการขนส่งทางบกยอมรับผลการทดสอบรถต้องยินยอมให้เจ้าหน้าที่ของกรมการขนส่งทางบกเข้าร่วมสังเกตการณ์ในการทดสอบรถด้วยข้อ ๖ รถที่จะนำมาทำการทดสอบ ต้องมีลักษณะอย่างใดอย่างหนึ่งดังนี้ (๑) รถโดยสารสำเร็จรูปทั้งคันที่มีการติดตั้งเครื่องอุปกรณ์และส่วนควบครบถ้วนตามที่กฎหมายกำหนด (๒) โครงสร้างตัวถังรถโดยสารทั้งคัน (Body work) แบ่งออกเป็น (๒.๑) โครงสร้างตัวถังรถโดยสารทั้งคันสมบูรณ์ที่มีการตกแต่งและติดตั้งอุปกรณ์พื้นฐาน(๒.๒) โครงสร้างตัวถังรถโดยสารทั้งคันที่ยังไม่มีการตกแต่งและติดตั้งอุปกรณ์พื้นฐาน(๓) โครงสร้างตัวถังรถโดยสารบางส่วน (Body section) แบ่งออกเป็น(๓.๑) โครงสร้างตัวถังรถโดยสารบางส่วนสมบูรณ์ที่มีการตกแต่งและติดตั้งอุปกรณ์พื้นฐาน(๓.๒) โครงสร้างตัวถังรถโดยสารบางส่วนที่ยังไม่มีการตกแต่งและติดตั้งอุปกรณ์พื้นฐานรายละเอียดของรถและอุปกรณ์พื้นฐานที่จะนำมาทดสอบให้เป็นไปตามที่กำหนดไว้ในภาคผนวก๒ หมวด ๒การทดสอบรถและการให้ความเห็นชอบแบบตัวถังรถ ข้อ ๗ อุปกรณ์และพื้นที่ใช้ในการทดสอบรถ ต้องมีคุณสมบัติและคุณลักษณะตามที่กำหนดไว้ในภาคผนวก๓ ข้อ ๘ การทดสอบรถจะดำเนินการโดยกรมการขนส่งทางบก หรือหน่วยงานที่กรมการขนส่งทางบกยอมรับผลการทดสอบก็ได้ข้อ ๙ การทดสอบรถและเกณฑ์การผ่านการทดสอบ ให้เป็นไปตามที่กำหนดไว้ในภาคผนวก๔ข้อ ๑๐ ผู้ผลิตที่ยื่นขอรับความเห็นชอบแบบตัวถังรถต้องเป็นผู้รับผิดชอบค่าใช้จ่ายทั้งหมดในการนำรถมาทำการทดสอบการเตรียมก่อนการทดสอบ และการนำรถที่ทดสอบแล้วกลับคืน ภายในวันที่ทำการทดสอบเสร็จสิ้นกรมการขนส่งทางบกจะไม่รับผิดชอบต่อความเสียหายใดๆ ที่เกิดกับรถหรือเครื่องอุปกรณ์และส่วนควบที่นำมาทำการทดสอบข้อ ๑๑ รถที่ผ่านเกณฑ์การทดสอบตามข้อ ๙ หรือมีหนังสือรับรองหรือรายงานผลการทดสอบตาม (ข) ของข้อ ๓ (๓.๒) และผู้ผลิตได้ปฏิบัติครบถ้วนถูกต้องตามประกาศนี้กรมการขนส่งทางบกจะให้ความเห็นชอบแบบตัวถังรถนั้นหมวด ๓การผลิตหรือสร้างประกอบรถ ข้อ ๑๒ ตัวถังรถที่จะนำมาใช้ในการผลิตหรือสร้างประกอบเป็นรถต้องเป็นไปตามแบบตัวถังรถที่ได้รับความเห็นชอบจากกรมการขนส่งทางบกตามข้อ๑๑ หรือตามแบบตัวถังรถมาตรฐานของกรมการขนส่งทางบก รถที่ผลิตหรือสร้างประกอบตามแบบตัวถังรถตามวรรคหนึ่งและไม่มีความแตกต่างกับแบบตัวถังรถในสาระสำคัญดังต่อไปนี้ ให้ถือว่ารถนั้นได้รับความเห็นชอบแบบตัวถังรถจากกรมการขนส่งทางบกแล้ว(๑) ขนาดของโครงสร้างตัวถังรถ (๒) คุณลักษณะ คุณสมบัติ และขนาดของวัสดุที่ใช้ประกอบเป็นโครงสร้างตัวถังรถ(๓) เทคนิควิธีการเชื่อมการต่อ การติดตั้ง หรือการประกอบเครื่องอุปกรณ์และส่วนควบของรถ(๔) น้ำหนักรวมสูงสุดของรถ (Gross Vehicle Weight (GVW)) ไม่เกินน้ำหนักรวมสูงสุดตามแบบตัวถังรถที่ได้รับความเห็นชอบรถตามวรรคสอง ต้องมีหนังสือรับรองการผลิตว่าเป็นไปตามแบบตัวถังรถที่ได้รับความเห็นชอบจากกรมการขนส่งทางบกหรือตามแบบตัวถังรถมาตรฐานของกรมการขนส่งทางบกซึ่งออกโดยผู้ผลิต และสำหรับรถที่ผลิตหรือสร้างประกอบภายในประเทศต้องมีสำเนาหนังสือให้ความเห็นชอบแบบตัวถังรถ และหนังสือรับรองของวิศวกรผู้ได้รับใบอนุญาตเป็นผู้ประกอบวิชาชีพวิศวกรรมควบคุมสาขาวิศวกรรมเครื่องกล วิศวกรรมโยธา หรือวิศวกรรมอุตสาหการ ประเภทสามัญวิศวกรขึ้นไปหรือประเภทภาคีวิศวกรพิเศษด้านงานพิจารณาตรวจสอบหรืองานควบคุมการสร้างหรือการผลิต ผู้ควบคุมการผลิตหรือสร้างประกอบตัวถังรถซึ่งรับรองว่ารถนั้นมีความมั่นคงแข็งแรงและมีรายละเอียดเป็นไปตามแบบตัวถังรถที่ได้รับความเห็นชอบจากกรมการขนส่งทางบก พร้อมสำเนาใบอนุญาตของวิศวกรนั้นเป็นการเพิ่มเติมด้วย ทั้งนี้ เอกสารดังกล่าวให้ใช้ประกอบการยื่นดำเนินการทางทะเบียนหรือใช้ประกอบการขอความเห็นชอบรถแล้วแต่กรณีข้อ ๑๓ รถตามข้อ ๑๒ ต้องมีเครื่องหมายการให้ความเห็นชอบแบบตัวถังรถที่บ่งชี้ชื่อผู้ผลิตและแบบหรือรุ่นของตัวถังรถตามที่กำหนดไว้ในภาคผนวก ๕ หรือเครื่องหมายที่เป็นไปตามความตกลงว่าด้วยการรับรองข้อกำหนดทางเทคนิคของยานยนต์อุปกรณ์และส่วนควบที่ติดตั้งหรือใช้ในยานยนต์ และเงื่อนไขสำหรับการยอมรับร่วมกันของการให้ความเห็นชอบในข้อกำหนดทางเทคนิคค.ศ. 1958 ของคณะกรรมาธิการเศรษฐกิจยุโรปแห่งสหประชาชาติ ตามข้อกำหนดสหประชาชาติที่๖๖ ว่าด้วยความแข็งแรงของโครงสร้างตัวถังรถขนาดใหญ่ อนุกรมที่ ๐๐ (United Nation Regulation ๖๖.๐๐ : Approval of Large Passenger Vehicles With Regard To The Strength of Their Superstructure ; series ๐๐) ขึ้นไป โดยให้ติดไว้ที่ตัวถังรถในตำแหน่งที่มองเห็นได้ง่าย สะดวกแก่การตรวจสอบข้อ ๑๔ ผู้ผลิตที่ผลิตหรือสร้างประกอบรถภายในประเทศต้องมีคุณสมบัติอย่างหนึ่งอย่างใดดังนี้(๑) ได้รับการรับรองระบบคุณภาพการผลิตตามมาตรฐานISO 9001 : 2008 ขึ้นไป หรือระบบการจัดการคุณภาพยานยนต์ ISO/TS 16949 : 2009ขึ้นไป หรือ IATF 16949 : 2016 ขึ้นไป ด้านการผลิตหรือสร้างประกอบรถ (๒) ได้รับการรับรองระบบคุณภาพการผลิตจากหน่วยงานตรวจประเมินระบบคุณภาพการผลิตที่แนบท้ายความตกลงว่าด้วยการรับรองข้อกำหนดทางเทคนิคของยานยนต์อุปกรณ์และส่วนควบที่ติดตั้งหรือใช้ในยานยนต์ และเงื่อนไขสำหรับการยอมรับร่วมกันของการให้ความเห็นชอบในข้อกำหนดทางเทคนิคค.ศ. 19๕๘ ของคณะกรรมาธิการเศรษฐกิจยุโรปแห่งสหประชาชาติ(๓) ได้รับการรับรองระบบคุณภาพการผลิตจากหน่วยงานตรวจประเมินระบบคุณภาพการผลิตที่ได้รับอนุญาตจากคณะกรรมการแห่งชาติว่าด้วยการรับรองระบบงานกระทรวงอุตสาหกรรม (National Accreditation Council (NAC)) ด้านการผลิตหรือสร้างประกอบรถ(๔) เป็นนิติบุคคลที่จดทะเบียนอย่างถูกต้องและมีอาคารสถานที่ เครื่องมืออุปกรณ์ บุคลากร และคู่มือในการปฏิบัติงาน ดังนี้(๔.๑) อาคารสถานที่ที่มีขนาดเหมาะสม มีความมั่นคงแข็งแรง(๔.๒) เครื่องมืออุปกรณ์ในการผลิตหรือสร้างประกอบรถอย่างน้อยดังนี้ (ก) แท่นรองรับการประกอบ(Jig) ในส่วนที่เกี่ยวข้องกับการประกอบโครงสร้างหลักที่ส่งผลโดยตรงกับความมั่นคงแข็งแรงของตัวถังรถ(ข) อุปกรณ์ตรวจสอบรอยเชื่อม การแตกร้าวของรอยเชื่อมเช่น สเปรย์พ่นทดสอบ เครื่องเอ็กซเรย์ (X - rays) เครื่องอัลตร้าโซนิก (Ultra Sonic) (ค) อุปกรณ์การวัดขนาดและชั่งน้ำหนัก(๔.๓) ช่างผู้ปฏิบัติงานที่ผ่านการฝึกอบรมด้านงานเชื่อมหรืองานโลหะจำนวนไม่น้อยกว่า ๒ คน ที่ได้รับวุฒิบัตรหรือประกาศนียบัตรจากองค์การหรือสถาบันดังต่อไปนี้(ก) องค์การที่ได้รับมาตรฐานองค์การระหว่างประเทศ(International Organization for Standardization (ISO))(ข) สถาบันอาชีวศึกษา (ค) กรมพัฒนาฝีมือแรงงาน (ง) สมาคมการเชื่อมโลหะแห่งประเทศไทย (จ) ศูนย์พัฒนาฝีมือแรงงานจังหวัด(ฉ) สถาบันการศึกษาที่เปิดสอนด้านวิชาช่างเชื่อม(ช) สถาบันหรือหน่วยงานอื่น ๆ ที่กรมการขนส่งทางบกยอมรับ(๔.๔) ผู้ควบคุมงานประจำโรงงานที่มีคุณวุฒิตั้งแต่ระดับปริญญาตรีขึ้นไปสาขาวิศวกรรมเครื่องกล วิศวกรรมยานยนต์ วิศวกรรมโยธา วิศวกรรมอุตสาหการ หรือวิศวกรรมการเชื่อมหรือผู้ที่มีประสบการณ์การทำงานด้านการสร้างประกอบตัวถังรถโดยสารไม่น้อยกว่า ๕ ปี (๔.๕) คู่มือในการปฏิบัติงานที่แสดงขั้นตอนและรายละเอียดของการผลิตหรือสร้างประกอบรถ ผู้ผลิตที่มีคุณสมบัติตาม (๔) ต้องได้รับการขึ้นทะเบียนให้เป็นผู้ผลิตจากกรมการขนส่งทางบกข้อ ๑๕ ผู้ผลิตที่ผลิตหรือสร้างประกอบรถสำเร็จรูปนำเข้าทั้งคันต้องมีคุณสมบัติอย่างหนึ่งอย่างใด ดังนี้(๑) ได้รับการรับรองระบบคุณภาพการผลิตตามมาตรฐานISO ๙๐๐๑ : ๒๐๐๘ ขึ้นไป หรือระบบการจัดการคุณภาพยานยนต์ ISO/TS ๑๖๙๔๙ : ๒๐๐๙ขึ้นไป หรือ IATF ๑๖๙๔๙ : ๒๐๑๖ ขึ้นไปด้านการผลิตหรือสร้างประกอบรถ (๒) ได้รับการรับรองระบบคุณภาพการผลิตจากหน่วยงานตรวจประเมินระบบคุณภาพการผลิตที่แนบท้ายความตกลงว่าด้วยการรับรองข้อกำหนดทางเทคนิคของยานยนต์อุปกรณ์และส่วนควบที่ติดตั้งหรือใช้ในยานยนต์ และเงื่อนไขสำหรับการยอมรับร่วมกันของการให้ความเห็นชอบในข้อกำหนดทางเทคนิคค.ศ. 19๕๘ ของคณะกรรมาธิการเศรษฐกิจยุโรปแห่งสหประชาชาติข้อ ๑๖ ตัวถังรถต้องผลิตหรือสร้างประกอบโดยผู้ผลิตที่ได้รับความเห็นชอบแบบตัวถังรถจากกรมการขนส่งทางบกผู้ผลิตที่ได้รับความเห็นชอบแบบตัวถังรถจากกรมการขนส่งทางบกอาจยินยอมเป็นลายลักษณ์อักษรให้ผู้ผลิตที่มีคุณสมบัติตามข้อ๑๔ (๔) ผลิตหรือสร้างประกอบตัวถังรถตามแบบตัวถังรถที่ตนได้รับความเห็นชอบจากกรมการขนส่งทางบกได้ผู้ผลิตที่ได้รับความยินยอมจากผู้ผลิตตามวรรคสองต้องผลิตหรือสร้างประกอบตัวถังรถให้เป็นไปตามแบบตัวถังรถที่ได้รับความเห็นชอบจากกรมการขนส่งทางบกมิฉะนั้นกรมการขนส่งทางบกจะทำการยกเลิกการขึ้นทะเบียนให้เป็นผู้ผลิตจากกรมการขนส่งทางบกข้อ ๑๗ ผู้ผลิตที่ประสงค์จะเลิกการผลิตหรือสร้างประกอบรถตามแบบตัวถังรถที่ได้รับความเห็นชอบจากกรมการขนส่งทางบกให้แจ้งเป็นหนังสือให้กรมการขนส่งทางบกทราบข้อ ๑๘ ผู้ผลิตต้องอำนวยความสะดวกให้แก่อธิบดีหรือผู้ที่อธิบดีมอบหมายเข้าทำการตรวจสอบกระบวนการผลิตหรือการทดสอบ ตลอดจนการปฏิบัติตามประกาศนี้ณ โรงงานผลิต โรงงานสร้างประกอบหรือสถานที่ทำการทดสอบข้อ ๑๙ ผู้ผลิตต้องปฏิบัติตามหลักเกณฑ์ วิธีการ และเงื่อนไขที่กำหนดไว้ในประกาศนี้และต้องผลิตหรือสร้างประกอบตัวถังรถให้เป็นไปตามแบบตัวถังรถที่ได้รับความเห็นชอบจากกรมการขนส่งทางบกหากผู้ผลิตฝ่าฝืนหรือไม่ปฏิบัติตามหลักเกณฑ์ วิธีการ และเงื่อนไขที่กำหนดไว้ในประกาศนี้หรือผลิตหรือสร้างประกอบตัวถังรถไม่เป็นไปตามแบบที่ได้รับความเห็นชอบจากกรมการขนส่งทางบกกรมการขนส่งทางบกจะไม่ให้ความเห็นชอบรถและจะไม่รับจดทะเบียนรถที่ผลิตหรือสร้างประกอบจากผู้ผลิตนั้นข้อ ๒๐ บรรดาแบบตัวถังรถที่ได้รับความเห็นชอบไว้แล้วตามประกาศกรมการขนส่งทางบกเรื่อง หลักเกณฑ์ วิธีการและเงื่อนไขในการให้ความเห็นชอบแบบตัวถังรถที่ใช้ในการขนส่งผู้โดยสารพ.ศ. ๒๕๕๙ และที่แก้ไขเพิ่มเติม ให้ถือว่าได้รับความเห็นชอบตามประกาศนี้ข้อ ๒๑ ประกาศนี้ให้ใช้บังคับกับรถที่ใช้ในการขนส่งผู้โดยสารที่จดทะเบียนใหม่รถที่มีการเปลี่ยนตัวถัง และรถที่ได้จดทะเบียนไว้แล้วแต่ได้แจ้งเลิกใช้รถตามมาตรา ๗๙แห่งพระราชบัญญัติการขนส่งทางบก พ.ศ. ๒๕๒๒ ซึ่งมีการเปลี่ยนตัวถังแล้วนำมาจดทะเบียนใหม่โดยให้มีผลใช้บังคับตั้งแต่วันที่ ๑ มกราคม พ.ศ. ๒๕๖๖ เป็นต้นไปความในวรรคหนึ่งมิให้ใช้บังคับกับรถที่ได้รับความเห็นชอบเป็นรถโดยสารทั้งคันก่อนวันที่๑ มกราคม พ.ศ. ๒๕๖๖ เว้นแต่รถนั้นมีการเปลี่ยนตัวถังข้อ ๒๒ ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไปประกาศ ณวันที่ ๒๕ ธันวาคม พ.ศ. ๒๕๖๓จิรุตม์วิศาลจิตรอธิบดีกรมการขนส่งทางบก[เอกสารแนบท้าย]๑. ภาคผนวก๑ รายละเอียดของโครงสร้างตัวถังรถ๒. ภาคผนวก๒ รายละเอียดของรถและอุปกรณ์พื้นฐานที่จะนำมาทดสอบ๓. ภาคผนวก๓ คุณสมบัติและคุณลักษณะของอุปกรณ์และพื้นที่ใช้ในการทดสอบ๔. ภาคผนวก๔ การทดสอบรถและเกณฑ์การผ่านการทดสอบ๕. ภาคผนวก๕ เครื่องหมายการให้ความเห็นชอบแบบตัวถังรถ(ดูข้อมูลจากภาพกฎหมาย)ธนบดี/จัดทำ๒๙ มกราคม ๒๕๖๔สุภาทิพย์/ตรวจ๔ กุมภาพันธ์๒๕๖๔[๑] ราชกิจจานุเบกษาเล่ม ๑๓๗/ตอนพิเศษ ๓๐๕ ง/หน้า ๒๕/๓๐ ธันวาคม ๒๕๖๓